Príručka používateľa počítača VAIO Typový rad SVE1411/SVE1511/SVE1711

Referenčné informácie

# Poznámky k obrazovke LCD

Prečítajte si nasledujúce opatrenia týkajúce sa správneho používania obrazovky LCD.

- Obrazovka LCD je vyrobená použitím jemných technológií. Na obrazovke LCD však môžete vidieť trvalo zobrazené malé čierne alebo jasné (červené, modré alebo zelené) bodky. Je to normálny výsledok výrobného procesu, ktorý neznamená poruchu.

- Povrch obrazovky LCD nepoškriabte ani naň nevyvíjajte tlak. Mohlo by dôjsť k poškodeniu.

- Na zatvorené veko obrazovky LCD nevyvíjajte tlak, pretože sa tým obrazovka LCD môže poškriabať alebo znečistiť.

- Počas prevádzky sa obrazovka LCD môže zohriať. Ide o normálny jav, ktorý neznamená poruchu.

- Obrazovku LCD nenechávajte otočenú smerom k slnku. Mohlo by ju to poškodiť. Keď počítač VAIO používate v blízkosti okna, zabráňte tomu, aby naň dopadalo priame slnečné žiarenie.

- Pri otváraní veka obrazovky LCD alebo zdvíhaní počítača VAIO nevyvíjajte tlak na obrazovku LCD ani na jej okraje. Obrazovka LCD môže byť citlivá na tlak alebo nadmerné ťahanie a vyvíjaním tlaku ju môžete poškodiť alebo spôsobiť jej poruchu. Pri otváraní podržte jednou rukou spodnú časť počítača a druhou rukou opatrne dvíhajte obrazovku LCD. Ak počítač prenášate s otvoreným vekom, držte ho oboma rukami.

- Používanie počítača VAIO pri nízkej teplote môže viesť k vytvoreniu reziduálneho obrazu na obrazovke LCD. Tento jav neznamená poruchu. Keď sa obnoví normálna teplota počítača, obrazovka začne fungovať normálne.

- Reziduálny obraz môže vzniknúť na obrazovke LCD v prípade, že ten istý obraz je zobrazený dlhší čas. Po chvíli sa reziduálny obraz stratí. Ak chcete zabrániť vzniku reziduálneho obrazu, použite šetrič obrazovky.